Il-Ħamis, 10 ta' Ottubru Ħadha bi kbira wisq il-President Franċiż Emmanuel Macron li l-Kummissarju nominat minnu, Sylvie Goulard ma għaddietx mill-eżami tagħha quddiem il-Parlament Ewropew. Tant ħadha bi kbira li immedjatament ħareġ jgħid li Goulard spiċċat vittma ta' logħba politika. Sa fejn naf jien affarijiet bħal dawn ma jiġrux, la fi Brussell u lanqas fi Strasburgu. Nispera li tal-Labour ma jitħajrux minnu u joħorgu jgħidu li Toni Abela u Leo Brincat kienu wkoll vittma ta' logħba politika. Insomma, ma neħodhiex bi kbira għax kulħadd jaf li David Casa jasal għakollox, u kuntatti għandu man, anke jekk Ana Gomez m'għadhiex hemm. Il-Ġimgħa, 11 ta' Ottubru Hemm bżonn li l-partit darba glorjuż tagħna jżid l-attivitajiet. Mhux biss biex forsi jerġa' jsir glorjuż, imma għax jien niddejjaq ma jkollix fejn immur, speċjalment issa li ftit ftit bdiet dieħla x-xitwa. Ma' Ġorġ tal-ħanut ta' ħdeja ma tantx sirt nieħu gost għax qatt ma nġibha żewġ miegħu. Tiskanta man, dawk li kienu Nazzjonalisti u, għal xi raġuni jew oħra daru mal-Labour, saru akkaniti aktar mil-Laburisti nfushom. Jekk immur sal-każin tagħna, aktarx li ma nsib lil ħadd ħlief il-barman, dejjem jekk insibu miftuħ, għax aktar magħluq milli miftuħ. U kultant inħoss li se tagħtini rasi għax bla ma rrid, nispiċċa nhewden li l-partit tagħna mhu se jieħu r-ruħ qatt. Is-Sibt, 12 ta' Ottubru Veru li kultant naqta' qalbi, imma mbagħad ikun hemm okkażjonijiet li jagħmluli kuraġġ ta' sur. U llum kienet waħda minn dawk l-okkażjonijiet u bdejt il-ġurnata bit-tajjeb. Imtlejt b'kuraġġ ta' sur meta dalgħodu smajt lill-Kap Adrian Delia jgħid li b'xi mod jew ieħor se jsib min huma dawk li ordnaw il-qtil tal-bloger Daphne Caruana Galizia. Immedjatament għedt li Adrian miexi fuq il-passi tal-kbir Eddie. Dak ukoll, meta kien Kap tal-Oppożizzjoni kien qalilna li kien se jgħidilna min qatel lil Raymond Caruana u lil Karin Grech. Nittama biss li jirnexxilu, għax kbir kemm kien kbir Eddie l-kbir, qatt ma qalilna dak li kien wegħedna li se jgħidilna. Il-Ħadd, 13 ta' Ottubru Milli nista' nifhem, u minn dak li smajt l-istamperija, jidher li l-Kap Adrian Delia se jibda jeħodha off kull nhar ta' Ħadd. Ma jagħmilx ħażin, man, fl-opinjoni tiegħi. Ngħid għalija kont sirt nagħmel il-geddum meta kull nhar ta' Ħadd kont immur l-attività tal-ġurnata u ħlief l-istess erba' min-nies ma kontx tara. Ikun aħjar jekk il-Kap, minflok jaħli nofstanhar jgħid l-istess affarijiet lill-istess nies, imur jiltaqa' ma' nies differenti għax b'hekk forsi jimpressjona lil xi ħadd u niksbu xi vot lura minn dawk l-eluf li telquna. Wara kollox, issa l-elezzjoni li jmiss bdiet toqrob, tant li għada se jitressaq it-tielet baġit ta' din il-leġiżlatura u kulma jkun fadlilhom ikunu tnejn biss. It-Tnejn, 14 ta' Ottubru Ma flaħtx iżjed, man! Tliet sigħat sħaħ, jekk mhux aktar ukoll, iħabbar miżura wara oħra. Bonus għall-ħaddiema, bonus għal min ikollu jew jadotta tarbija, żieda ta' seba' ewro lill-pensjonanti, żieda għall-persuni b'diżabilità, żieda lill-ħaddiema kollha, insomma żieda lil kulħadd. Tliet sigħat ninkwieta għax f'qalbi bdejt nistaqsi lili nnifsi x'seta' jgħid il-Kap tagħna Adrian Delia. Imma kien inkwiet ta' xejn, għax kont insejt li dejjem jista' jgħid, kif eventwalment għamel, li huwa baġit bla viżjoni u li ż-żidiet li ta ma jiswewx iżjed minn kafè. Iġri nisimgħuh iwieġeb għax żgur li jġib fix-xejn il-ftaħir ta’ Edward Scicluna. It-Tlieta, 15 ta’ Ottubru Jgħidu x’jgħidu Joseph Muscat u Ġorġ tal-ħanut ta’ ħdejna, il-bagit mhux lil kulħadd għoġob. Tant li kien hemm min irrepeta dak li qal il-Kap tagħna Adrian Delia li huwa baġit ta’ Gvern bla pjan, bla viżjoni, bla soluzzjonijiet. Insomma espressjonijiet oħra li ħarġu minn fomm Adrian Delia. Semmejt dawn it-tlieta għax ċert mija fil-mija li dawn semmihom. U m’għandi l-ebda dubju li se jirrepetihom nhar it-Tnejn meta jwieġeb lil Edward Scicluna. Min jaf kemm qiegħed iħejji għal nhar it-Tnejn. Niftakar is-sena l-oħra kien mar tajjeb, għalkemm kulħadd qabel li Joseph Muscat kien aħjar minnu! L-Erbgħa, 16 ta’ Ottubru Ma tantx kienet ġurnata tajba għall-Kap tagħna Adrian Delia. Qala’ tgħajjira mingħand oħt Daphne Caruana Galizia u sab ma’ wiċċu r-riżenja ta’ Jean-Pierre Debono minn koordinatur politiku tal-partit darba glorjuż tagħna. Wara r-riżenja ta’ Pierre Portelli, din ir-riżenja kien jonqsu l-Kap. Mela issa rridu nsibu lil xi ħadd biex jieħu Pierre Portelli, irridu nsibu teżorier, u rridu nsibu lil xi ħadd minflok Jean-Pierre Debono. Insomma skont sieħbi tal-Istamperija nistgħu ngħaddu mingħajr koordinatur politiku għax dik il-kariga nħolqot biex Jean-Pierre Debono jdaħħal xi ħaġa wara li ċeda postu fil-Parlament lill-Kap.